En far blev noget overrasket, da han i går ved 16-tiden gik hen til børnehaven for at hente sin tre-årige pige i Børnehaven Spiren i Hadsund. For lige pludselig fik han øje på datteren, der helt roligt kom spankulerende ham i møde. - Det er bare det, der ikke må ske, og vi har det helt forfærdeligt med, at  hun er gået fra børnehaven, uden at personalet opdagede det, siger dagtilbudsleder i Hadsund, Gitte Gade. Faderen tog pigen i hånden og gik tilbage over den trafikerede vej og informerede personalet om oplevelsen. Det er bare det, der ikke må ske, og vi har det helt forfærdeligt med, at  hun er gået fra børnehaven - Vi har en yderdør i børnehaven  med håndtag i normal højde og et vindfang med en inderdør og håndtag i voksenhøjde. Vi tror, hun er gået forbi en voksen under den travle afhentning, gået ud i vindfanget og selv har åbnet yderdøren og gået hjem. Men vi ved det ikke præcist. Pigen fortæller, at hun var sulten og ville hjem og have noget mad. Hun havde ikke haft en oplevelse af at have været væk, forklarer Gitte Gade. Pigen bor ifølge Gitte Gade med sine forældre godt 100 meter fra børnehaven på den anden side af en trafikeret vej. - Personalet er kede af situationen, og man fik straks en snak om situationen sammen med pigens far. Efterfølgende har vi oplyst samtlige forældre om hændelsen via børnehavens Facebook-side og efterlyst gode råd til, hvordan vi sikrer, at hændelsen ikke gentager sig, siger Gitte Gade. - Alle voksne bliver med det samme bange over, hvad der kunne være sket. Den eneste, der ikke var bange i situation, var pigen selv, slutter hun.

Opsummering:
I eftermiddagstravlheden lykkedes det i går en tre-årig pige at gå fra børnehave. Mødte sin far på hjemvejen efter at have krydset trafikeret vej.